Title: Niški grafičari i Trio Anima u Italiji
Author: Owner
Last saved by: Goran Stojic

NIŠKI UMETNICI U ZAJEDNIČKOM PROJEKTU SA KOLEGAMA IZ ITALIJE
           Niški grafičari i Trio Anima u Italiji 
*Projekat u kome učestvuje šest grafičara iz Niša i isto toliko iz Italije trajaće do 16.oktobra, a završava se javnim časom
*Trio Anima je deo projekta koji se italijanskoj publici predstavio srpskim pesmama
               
          Grupa niških umetnika sa Fakulteta umetnosti Univerziteta u Nišu trenutno boravi u Italiji, a radi se o grafičarima i muzičarima, koji učestvuju u projektu „Međunarodni uticaj u savremenoj grafici „ čiji je radni naziv „Niskobudžetni orkestar“. U pitanju je uzvratna poseta niških umetnika, a projekat se realizuje od 6. do 16.oktobra. Italijanska publika je dobila priliku da čuje i srpske pesme koje im je na koncertu, održanom sinoć, izveo Trio Anima koji je deo ovog projekta. Trio Anima iz Niša u sastavu Ana Veličković Igić, flauta, Aleksandra Ristić, sopran i Ingrid Janković, klavir, nastupao je sinoć u  gradu Verčeli kod Milana. Projekat se realizuje zahvaljujući saradnji srpskih, pre svega, niških i italijanskih grafičara. Projekat  je započet na grafičkoj radionici koja je 2016.godine održana u Sićevu. Tom sprilikom su se sreli Slobodan Radojković, niški grafičar, vanredni profesor na Fakultetu umetnosti Univerziteta u Nišu i Roberto Đanoneti.
        „Projekat koji se realizuje u Italiji ima dva dela. Prvi se odvija  od 6.do 10.oktobra i za njega je zadužen Roberto Đanoneti koji se i pojavljuje kao organizator svega, a projekat je zamišljen tako da u okviru prvog dela  grafičari započnu svoje radove u tehnici visoke štampe, a da se onda te matrice koje se budu realizovale odštampaju tokom drugog dela projekta, od 11.do 16.oktobra, u mestu Vareze.  Za taj  drugi deo projekta je zadužena Klaudija Kanavezi, koja je kustos Galerije koja se nalazi u katedrali u tom mestu“,  kaže Slobodan Radojković dodajući da je u drugom delu projekta predviđen i javni čas.
          Godine 2016. je projekat  realizovan uz pomoć Ministarstva kulture i informisanja Republike Srbije u  grafičkoj radionici u Sićevu, gde je učetvovalo šest umetnika iz Italije i isto toliko iz Srbije.
         „Ideja je bila da se napravi uzvratna poseta i ove godine je petoro gtafičara  iz Srbije otišlo za Italiju. Profesor Bojan Živić sa Fakulteta umetnosti u Nišu  je jedan od učesnika, potom Danijela Dimitrijević, naša bivša studentkinja sa slikarskog odseka, Milica Antonijević iz Kragujevca i Jovana Đorđević iz Beograda“, dodaje Slobodan Radojković. „Budući da sam, kao nastavnik na Fakultetu umetnosti, smatrao da treba da se na jednom ovakvom susretu prezentuju sve umetnosti, logično je bilo da se u celoj priči predstavi i muzički deo našeg fakulteta. Tako nam se u celoj priči koja je jako pozitivna pridružio i Trio Anima i to u godini kada obeležavaju 15 godina rada. To je bila naša ideja koja je, jednostavno, oduševila učesnike projekta iz Italije i tako se sada u Italiji nalazi jedna izuzetna ekspedicija iz Niša“, ističe Radojković.On dodaje, da je ovakva saradnja od izuzetnog značaja za sve učesnike projekta.
         „Moram da kažem da Italijani  izuzetno cene srpsku grafičku scenu. Valjda smo mi, kako da kažem, zasnovali svoje poetike na jednoj staroj, klasičnoj školi, a sticajem okolnosti svako se od nas razvijao u nekom svom pravcu i mislim da je ta nadogradnja i pristup u posebnim tokovima  nešto intrigantno,  što Italijani izuzetno cene. Tehnički smo dobro potkovani i kada imate zanat  u rukama tu nema problema, samo je pitanje afiniteta  šta će se kome  dopasti. Razmena je svakako važna i zanimljivo je da se umetnici sa različitih krajeva sveta sretnu. Rešava se isti likovni problem, ali je lepeza pristupa različita i to je jako interesantno kao i način na koji se gleda na likovnost“, dodaje Radojković. 
       On dodaje, da srpska grafika ima svoje mesto u svetu. Prosto ne prođe nedelja, a da se ne čuje u javnosti da je neko, ili više grafičara,  primljeno na bijenalima ili trijenalima u svetu. 
      „Ni po čemu ne zaostajemo i to je dobro. Postoji  jedan krug ljudi u Srbiji koji dobro rade, intenzivno rade i pojavljuju se u svetu. To je dobra osnova i za mlade grafičare koji tek dolaze. Sa studentima često šaljem grafike na ista mesta jer smatram da je za njih jako važno da počnu što ranije da izlažu. Kada budu primljeni i vide kako njihov rad stoji u celoj toj selekciji onda vide koliko vrede“, mišljenja je profesor Slobodan Radojković.
        Sličnog mišljenja je i Ana Veličković Igić iz Trija Anima, vanredni profesor na Fakultetu umetnosti na katedri za kamernu muziku.
        „Upoznavanje sa kolegam sa drugih, u ovom slučaju sa italijanskih, univerziteta su od neprocenjive vrednosti za sve nas. Trio Anima se sada u Italiji predstavlja srpskom muzikom što se do sada pokazalo odličnim u svim državama u kojima smo gostovale, pa i u samoj Italiji tokom jedne od prethodnih turneja. Pojedini ljudi u publici su plakali  slušajući našu muziku, a pri tome nisu rezumeli ni jednu reč. Sama emocija koju prenesemo muzikom očigledno pronalazi put do njihovih osećanja koja ozbiljno uzburka, ali je to, u krajnjem slučaju, garancija za uspešan nastup“, zaključuje Ana Veličković Igić.
                                      V.Petrović
LEG:JEDNA IZUZETNA EKSPEDICIJA IZ NIŠA PREDSTAVLJA SE U ITALIJI:profesor Slobodan Radojković
LEG:ITALIJANSKA PUBLIKA IZUZETNO CENI SRPSKU MUZIKU:Trio Anima obeležava 15 godina rada
(Projekat “Nišlije se uključuju u odlučivanje” sufinansiran iz budžeta grada Niša)